**Med i mlijeko**

Rekao je ''ne razumijem te, zašto se bojiš dodira''

Rekao je ''ne vjerujem ti da nemaš samopouzdanja, vidio sam kako hodaš ulicom, visoko uzdignute glave i sigurna koraka''

Rekao je ''ne znam baš, cure bez samopouzdanja ne hodaju na takav način''

(Nesigurna sam - baš poput svih žena u mojoj obitelji.)

Rekla sam ''kada kažem da ljepota nije bitna - lažem, i svi to znaju''

Rekla sam ''sve što je odviše lijepo nije me odvelo nigdje osim na moja koljena''

(Ljubav je s tobom bila bitka iz koje nikada nisam izašla kao pobjednik.)

Rekao je '' ja sam prvi puta zavolio s 15''

Rekao je ''znaš, bila je to uistinu prava ljubav''

Rekao je ''znam što sada misliš, bio sam premlad za ljubav''

(Imao je snažne ruke i ramena.)

Rekao je ''bila je nešto starija od mene''

Pitala sam ''koliko starija''

Rekao je ''znaš, svašta naučiš o ljubavi u rukama starije djevojke''

(Gledala sam ga dok je grizao donju usnu.)

Ponovo sam pitala ''koliko starija''

Rekao je ''mogao bih te rasplakati samo jednom riječju''

Rekao je ''mogao bih te otopiti samo jednim pogledom''

(Razmišljam o svojoj prvoj ljubavi i ne mogu se sjetiti crta njegova lica.)

Rekla sam ''ja sam ta koja će se slomiti kada odeš''

Rekla sam ''ja, ne ti''

(Davao je previše obećanja koja nije mogao ispuniti.)

I pitala sam ''koliko starija''

Rekao je ''znaš, dječaci postanu muškarci u naručju starije djevojke''

(Njegovo je tijelo kontintent, no srce mu je oduvijek bilo ocean.)

Rekao je ''koliko si dugo hodala tražeći osobu koja će čuvati tvoja umorna stopala

u svome krilu''

Rekao je ''pokušala si se promijeniti, biti mekša, blaža, manja''

Rekao je ''ljudska bića ne mogu biti skrovište, znaš''

(Previše je glumio osmijehe.)

Rekla sam ''ti nećeš nikada moći biti mi jedinim''

Rekla sam ''ja neću moći podnijeti sve tvoje ljubavi''

(Ti napuštaš žene - baš poput svih muškaraca u tvojoj obitelji.)

Rekao je ''da si moja, znaš, ne bih te nikada pustio''

Nasmijavši se, pitala sam ga posljednji put ''koliko starija?''

Rekao je ''25''

(Med i mlijeko kapali su mu s usana.)

Rekao je ''ali znaš, bila je uistinu predivna''

Rekao je ''znam što sada misliš, no uopće nije tako''

Rekao je ''pa ja sam muškarac, ja sam muškarac, ja sam muškarac''

Rekao je ''nitko me ne može povrijediti''

MED 44444, 4. razred